AlexejDobrolubov/national_council_slovak_2010 huggingface dataset:
11. schôdza NR SR - 15.deň - B. popoludní
Dátum: 2012-12-19
Poslanec: Figeľ, Ján (KDH)
Druh vystúpenia: Vystúpenie v rozprave

14. Ďakujem pekne kolegovi Lojzovi Přidalovi. Spomenul jednu súvislosť, že Robert Fico sa choval alebo komunikuje ako najsilnejší. Ono to je veľmi nielen diskutabilné, ale vratké, pretože sila nevyplýva ani z popularity, ani z financií, ani z nejakého majstrovstva rétoriky, ale z pravdy a slobody. A ja mám obavu, ktorá sa napĺňa práve s takýmito škandalóznymi návrhmi, že napriek zaváhaniu, pribrzdeniu v minulom týždni premiér Fico nie je slobodný, keď takéto návrhy zákonov prináša do parlamentu. Jeho ministri ich tu obhajujú a je len otázka času, kedy sa táto slabosť, resp. slabá sila, pretože sa neopiera o slobodu a o pravdu, prejaví aj vo verejnosti a o to teraz vlastne ide. Škody alebo cena za poznanie je veľká. Demokracia rastie na skúsenosti, na poznaní, ale aj na zodpovednosti a odhodlaní občanov. Ďakujem, pán kolega.
11. schôdza NR SR - 6.deň - B. popoludní
Dátum: 2012-12-05
Poslanec: Figeľ, Ján (KDH)
Druh vystúpenia: Vystúpenie v rozprave

Ctené dámy poslankyne, páni poslanci, pani ministerka, budeme pokračovať v popoludňajšom rokovaní šiesteho dňa 11. schôdze v prerušenej rozprave v druhom čítaní o vládnom návrhu zákona, ktorým sa mení a dopĺňa zákon č. 363/2011 Z. z. o rozsahu a podmienkach úhrady liekov. Je to tlač 224. Poprosím teraz pána poslanca Jozefa Ježíka a pani ministerku zdravotníctva Zuzanu Zvolenskú, aby zaujali miesta určené pre navrhovateľa a spoločného spravodajcu, už sa tak stalo. A odovzdávam slovo ďalšiemu rečníkovi v poradí z ústne prihlásených, a to Jozefovi Mikloškovi. Pripraví sa pán poslanec Tibor Bastrnák. Nech sa páči.
35. schôdza NR SR - 9.deň - B. popoludní
Dátum: 2014-06-03
Poslanec: Nicholsonová, Lucia (-)
Druh vystúpenia: Vystúpenie s faktickou poznámkou

124. Ďakujem pekne. Ja sa tiež vyjadrím k tej prvej časti vášho diskusného príspevku. Ja som si vždy myslela, že viera ako taká je všeobjímajúca a že tí skutočne veriaci ľudia sú, sú veľmi tolerantní ľudia, a dnes vlastne som tu celý deň svedkom úplného opaku, pretože vy tu skutočne vytvárate takú kategóriu nejakých nadobčanov a neviem, ako kde beriete to právo, uzurpovať si teda to právo, ukázať prstom na toho, že kto je tým nadobčanom a kto už nie, kto je menejcenný. Naozaj myslím si, že to, čo ste poukázali na tie, na ten pár topánok, tak mi príde v skutku nefér, ale krásne to dokresľuje tú situáciu dnešného dňa, že teda naozaj ste si uzurpovali právo povedať, že kto je ten superobčan v tejto krajine, tá, tá nádej a všetci tí ostatní sú ako keby menejcenní. A ja mnohých z tých kolegov, čo tu dnes vystupovali považujem skutočne za farizejov, pretože celý deň hovoríte o manželstve a o tom, ako len manželstvo je jedinečné a trvalé. Ja by som sa chcela opýtať všetkých tých manželiek, že aké je to žiť v takom požehnanom zväzku, keď sa k ním vracajú napríklad tackajúci opití manželia deň čo deň z práce, napr. aj z Národnej rady, a čo sa pre nich zmení dňom, keď dáte ochranu manželstva do ústavy, pretože v takýchto extrémnych prípadoch to, čo vy považujete za požehnaný zväzok, ja volám, že spackaný život. Ďakujem.
35. schôdza NR SR - 9.deň - B. popoludní
Dátum: 2014-06-03
Poslanec: Nicholsonová, Lucia (-)
Druh vystúpenia: Vystúpenie s faktickou poznámkou

92. Ďakujem pekne. Ďakujem pekne aj Martinovi za vystúpenie, hlavne za ten pozmeňovák. Ja som rada, že som tam podpísaná. Ja verím, že to kolegom vysvetlíš, ako sme to mysleli. Ale chcem povedať iné, že ak sa tu celý deň teda o tom diskutujeme, ak sa tu úplne nezmyselne vytvára kategória nejakých nadobčanov, teda tých, ktorí žijú v manželstve a ktorí, predpokladám, že to prejde, tak budú chránení ústavou, tak si myslím, že by bolo vskutku férové poriešiť aj tú veľkú skupinu občanov, ktorí žijú v partnerstve, a to nielen homosexuálov, ale aj heterosexuálnych párov a najmä ich detí, detí, ktoré žijú v kvalitných rodinách, akurát ich rodičia nemajú papier o tom, že teda sú manželia. A všetkým tým, ja by som povedala, že tak talibansky nastaveným kolegom chcem pripomenúť, že aj títo ľudia platia dane a plnia si svoje povinnosti občanov a prispievajú okrem iného napríklad aj na vaše platy a prispievajú do štátneho rozpočtu. A skutočne by mi prišlo férové, keby sme sa zaoberali aj nimi a keby okrem toho, že majú nejaké povinnosti, tak by sa im malo dostať aj aspoň tých základných štandardných práv ľudí, ktorí žijú v partnerskom zväzku. Ako podľa mňa sa o tejto rovine tu rozpráva strašne málo. My tu naozaj rozprávame o rôznych ideológiách a plné je to nejakých izmov, ale my zabúdame na to, že tí ľudia musia plniť svoje povinnosti, ale my ich oberáme o ich práva. A to jednoducho nie je férové.
35. schôdza NR SR - 6.deň - B. popoludní
Dátum: 2014-05-28
Poslanec: Nicholsonová, Lucia (-)
Druh vystúpenia: Vystúpenie s faktickou poznámkou

138. Ďakujem veľmi pekne. Ďakujem veľmi pekne splnomocnencovi a poslancovi za ten príspevok do diskusie. Veľmi sa teším, že si tam spomenul niekoľko vecí. Ja sa potom v tej mojej reči k tomu ešte vrátim. Som hrozne rada, že si spomenul kontajnerové škôlky, že koľko stoja, aké je veľmi nenáročné ich vlastne postaviť. Som veľmi rada, o tom že si hovoril, že sú krajiny, ktoré sa dali presne na takúto cestu. To znamená, že niektorým deťom pridali túto povinnosť absolvovať predškolskú výchovu, pretože si musíme uvedomiť, že máme deti zo sociálne znevýhodneného prostredia definované v školskom zákone a oni už dnes majú isté benefity nad rámec toho, čo dostávajú iné deti a je to tak správne a preto si myslím, že ja by som to ani nenazývala, že povinnosťou akože v tom negatívnom slova zmysle. Lebo veľmi dobre vieme, že my to nerobíme akože proti nim toto opatrenie, ale to opatrenie robíme pre nich. Takže je to na margo aj toho, čo hovoril pán poslanec Osuský. A ešte veľmi dôležitá vec, ktorú si spomenul. My si fakt musíme uvedomiť, že jedného dňa to budú tie deti z tých rómskych osád, ktoré tu budú držať ako ekonomiku, ktoré budú napríklad držať dôchodkový systém. Ten dôchodkový systém máme solidárny a my tu nebudeme mať tú armádu tých produktívnych ľudí, ktorí budú robiť na tých, ktorí už nie sú produktívni, pretože majorite sa deti nerodia a tie ktoré sa rodia, odchádzajú von. Takže jediný v končenom dôsledku, na koho sa budeme môcť spoľahnúť, to sú tie deti z tých rómskych osád a preto treba urobiť naozaj, že racionálne opatrenie, aby sme ich pritiahli do tých škôl, aby boli schopné zvládať ten náš vzdelávací systém, ktoré jednoducho momentálne nie sú schopné zvládať. A ďalšia vec, keď rozpustíme nulté ročníky, ktoré priznajme si Peter, že sú o ničom, tak ako je to dnes nastavené, je to o ničom, rozpustime ich a dajme tie peniaze do tých kontajnerových škôlok. Ďakujem.
35. schôdza NR SR - 6.deň - B. popoludní
Dátum: 2014-05-28
Poslanec: Nicholsonová, Lucia (-)
Druh vystúpenia: Vystúpenie s faktickou poznámkou

130. Chcem sa veľmi pekne poďakovať kolegovi Petrovi Osuskému za to, čo predniesol a ako to predniesol. Ja som si teda pripravila k tomuto návrhu niekoľko predslovov do rozpravy, ale myslím si, že sa mi ho nepodarí tromfnúť a teda ešte raz veľmi pekne ďakujem za podporu a tí, čo mňa v tejto sále nepočúvajú z princípu a sú tu takí, tak dúfam, že si vypočuli aspoň kolegu Osuského. Ďakujem.
35. schôdza NR SR - 6.deň - B. popoludní
Dátum: 2014-05-28
Poslanec: Nicholsonová, Lucia (-)
Druh vystúpenia: Vystúpenie s faktickou poznámkou

42. Ja som teda chovala strašne veľa psov, od jazvečíka cez čivavu až po Stredoázijského ovčiarskeho psa. Inak vôbec nerozumiem pánovi Danišovi, o čom teraz rozprával. Keby sme mali merať výšku v kohútiku, tak Írsky vlkodav by bol podľa tohoto zakázané plemeno a pritom to je jeden z najmierumilovnejších psov, tak ako skutočne nerozumiem, že o čom rozprávate, lebo centimetre v kohútiku ešte z nikoho nerobia nejakého zabijaka, zo žiadneho psa a môžem vám povedať, ja mám Stredoázijského ovčiarskeho psa, ktorý je považovaný za pomerne nebezpečné plemeno, ale to je mačiatko, lebo tak sme ho vychovali a naposledy ma pokúsala čivava. Takže, ako niekde v tom vašom návrhu je obrovský problém. Lebo ja vám poviem, v čom je ten problém, že veľkí psi ... (Prerušenie vystúpenia predsedajúcou.) Jurinová, Erika, podpredsedníčka NR SR 43. Reakcia na pána poslanca Simona, áno? Nicholsonová, Lucia, poslankyňa NR SR 44. ...veľkí psi, áno, veľkí psi útočia oveľa menej ako zakomplexovaní krpatí psi a tak je to presne aj medzi ľuďmi. Zakomplexovaný jedinec bude oveľa viacej skučať a nadávať každému a kúsať, ako ten, kto sa proste obzerá okolo seba a nevidí dôvod zaútočiť. Pretože je dosť veľký na to, aby sa zdvihol len vtedy, keď ide skutočne o nejakú veľkú vec.
29. schôdza NR SR - 9.deň - A. dopoludnia
Dátum: 2014-02-11
Poslanec: Nicholsonová, Lucia (-)
Druh vystúpenia: Vystúpenie s faktickou poznámkou

79. Ďakujem pekne. Chcem oceniť teda vaše vystúpenie, ja by som sa tiež pod to podpísala, a teda my určite podporíme váš návrh. Chcem k tomu nefungujúcemu pridať aj zákon o prídavku na dieťa, tam je tá, tam vznikla tá nahlasovacia povinnosť, myslím, že to už bolo dostatočne aj medializované a že sme si teda všetci vytvorili obraz na to, akým spôsobom boli úradníci, vaši úradníci na úradoch práce, pripravení na takúto zmenu zákona. Tam sa krásne ukazuje, aké je to nezmyselné, čo ste priniesli do tohto pléna a silou 83 poslancov aj schválili a presadili do praxe. K tomu, samozrejme, zákon o pomoci v hmotnej núdzi, ktorý je protiústavný a má byť pilierom rómskej reformy a úplne vám zlyhal. Tam sa stačí pozrieť na obec napríklad Letanovce, keď sa odsťahovali Rómovia, aký bordel tam zostal. A keby váš zákon fungoval, tak by nikto neriešil celé týždne, že kto ten bordel odprace. Ten zákon vám zlyháva, pretože vaši vlastní ľudia na úradoch na to nie sú pripravení a nie sú na to pripravení, samozrejme, ani primátori a starostovia. Ale nič v zlom voči nim. Pretože byť na také niečo pripravený, to chce naozaj obrovské sústo aj odvahy, aj peňazí, aj všetkého možného a to ste vy jednoducho neurobili. Ja si pamätám premiéra, keď tu bol nedávno v pléne a vyhlásil, že vy nemáte problém zmeniť zákon, ak sa ukáže, že v aplikačnej praxi zlyháva. Tak ja by som vás chcela vyzvať, toto sú určite dva zákony, ktoré musíte zmeniť: zákon o prídavku na dieťa a zákon o hmotnej núdzi. A tiež by som vás chcela poprosiť, aby ste už nepredkladali nič nové, čo nemáte dotiahnuté a prediskutované, ale, naopak, zamyslite sa nad tým, či nie je jednoduchšie podporiť niečo, čo dáva zmysel, tak ako napríklad Kaníkov návrh. Ďakujem.
29. schôdza NR SR - 6.deň - B. popoludní
Dátum: 2014-02-05
Poslanec: Nicholsonová, Lucia (-)
Druh vystúpenia: Vystúpenie s faktickou poznámkou

92. Ďakujem pekne. Možno to bude znieť absurdne ako od predkladateľky alebo od jednej z predkladateliek tohto návrhu zmeny ústavy, ale ja s vami vo všetkom súhlasím. To, ja s vami vo všetkom súhlasím. Táto situácia vôbec nemala nastať a ona by nenastala, keby sa väčšina z tejto snemovne nezbláznila a nešla proti tomu, načo sľubovala alebo teda skladala sľub, keď prisahala na Ústavu Slovenskej republiky, že si ju bude ctiť. Pretože to, čo ste schválili v tejto snemovni, je vrcholne protiústavné. To je druhá vec, že z našej strany toto tiež chápte ako pokus na to upozorniť. A ja som veľmi rada, že pani poslankyňa vystúpila a povedala to, čo povedala. Faktom ale je, že my si v tomto spytovať svedomie nemusíme. A všetci tí, ktorí zahlasovali proti protiústavnému návrhu zákona o pomoci v hmotnej núdzi, tí, ktorí by si mali spytovať svedomie, to sú tí, ktorí zaňho zdvihli ruku. A ja som veľmi zvedavá, ako sa vysporiadajú jednak s týmto návrhom, lebo ono je to tak trošku aj test, a jednak s tým, ako potom v náleze rozhodne Ústavný súd Slovenskej republiky, pretože budete mať veľký problém všetci, ktorí ste zahlasovali za protiústavný zákon o pomoci v hmotnej núdzi.
11. schôdza NR SR - 5.deň - A. dopoludnia
Dátum: 2012-12-04
Poslanec: Duchoň, Daniel (SMER - SD)
Druh vystúpenia: Vystúpenie v rozprave

43. Ďakujem pekne. Áno, ja som v piatok povedal, že teda žiaden podnikateľ v princípe nechce platiť dane, ale nemyslel som to určite paušálne. Chcel som takisto poukázať, bohužiaľ, na ten pretrvávajúci jav, že u nás je tým národným športom neplatiť dane, ale nielen u nás. A, samozrejme, toto je vážny problém. Na druhej strane pravica v zásade obhajuje tento jav, pretože už vopred poukazuje na to, že tým, že sa teda zdvihne sadzba pre dane z príjmu právnických osôb, tak, samozrejme, že podnikatelia budú mať neochotu platiť tieto dane v ešte väčšej miere. To znamená, že nepriamo v podstate podporuje tento negatívny jav. A práve aj preto som veľmi rád, že táto vláda prichádza s mnohými či už legislatívnymi opatreniami, ale aj inými na to, aby sa práve výber daní zlepšil podstatnou mierou. Ďakujem.
11. schôdza NR SR - 5.deň - A. dopoludnia
Dátum: 2012-12-04
Poslanec: Duchoň, Daniel (SMER - SD)
Druh vystúpenia: Vystúpenie s faktickou poznámkou

14. Ďakujem. Ja si myslím, že v prvom rade sa nikto nepotľapkáva, že tu je prognózovaný na budúci rok rast, hospodársky rast vo výške na úrovni povedzme 2,1 %, ale iste je potešujúce, keď v čase, kedy všetky krajine v eurozóne sú v recesii a majú prognózovaný záporný rast HDP, tak z tohto pohľadu je Slovensko svetlá výnimka, aj keď vieme, že tento rast je ťahaný, samozrejme, predovšetkým produkciou automobiliek a ich následným exportom. Čo sa týka tej odpočítateľnej položky na manželku, znovu ste to tu podľa mňa vy marketingovo dvakrát zopakoval a dal ste to do tej roviny, ako keby sa to týkalo každej manželky, ale tam sú predsa podmienky, že pokiaľ sa tá manželka stará o dieťa do veku troch rokov alebo do veku 6 rokov, pokiaľ je to dieťa zdravotne postihnuté alebo pokiaľ je tá manželka registrovaná na úrade práce, tak naďalej tá odpočítateľná položka na tú manželku sa dá uplatňovať. To znamená neplatí to paušálne pre akúkoľvek manželku, ktorá sa stará o dieťa a nepracuje. Na druhej strane neviem si predstaviť, že by si v dnešnej ekonomickej situácii veľa rodín mohlo dovoliť, že by jednoducho manžel zarábal relatívne nízky zárobok a jeho manželka by ostala len tak doma. A po tretie by som rád zdôraznil, že čo sa týka tej nezamestnanosti, ktorú tu, na ktorú tu všetci apelujete, že naše zmeny spôsobuje zvyšovanie. Dnes v Európe, ale aj vo svete, viaceré významné spoločnosti ohlasujú masívne prepúšťanie. Napríklad IBM v informačných technológiách, ale aj bankové domy ako UBS, Société Générale a tak ďalej, Siemens dnes ohlasuje masívne prepúšťanie, pretože chce v horizonte do dvoch rokov ušetriť takmer 6 miliárd eur, takže pochybujem veľmi, že by aj v týchto spoločnostiach bol socialistický Zákonník práce. Ďakujem.
11. schôdza NR SR - 4.deň - A. dopoludnia
Dátum: 2012-11-30
Poslanec: Duchoň, Daniel (SMER - SD)
Druh vystúpenia: Vystúpenie s faktickou poznámkou

104. Ďakujem. K pánovi poslancovi Kadúcovi. Tam ste to nejak tak formuloval, že ak by ste mali spoločnosť, ktorá je akože závislá od zisku? (Reakcia poslanca.) Tak akože logicky, samozrejme, každá spoločnosť sa vytvára nato, aby, teda s cieľom dosiahnuť maximálny zisk, to je ako logické. (Reakcia poslanca.) Od daní. Zase. Ktorý podnikateľ povie, že chcem platiť dane? Asi žiaden. Je úplne prirodzené a logické, že každý podnikateľ by chcel mať nízke dane. Ale ja stále som poukazoval na jednu zásadnú skutočnosť, že tu nie je priama úmera medzi tým, že tu bude rovná daň alebo nízka sadzba dane a jednoducho tu bude dochádzať k hospodárskemu rastu, bude tu dochádzať k výraznému poklesu nezamestnanosti. Všetko toto je naviazané na externé prostredie, ktoré, všetci vieme, v akom dnes žijeme. A preto tvrdím, že každá spoločnosť, ktorá má, ktorá by mala mať expanziu do budúcnosti, to znamená, že by sa jej rozširoval odbyt, to znamená, že by sa jej do budúcna rozširovali výnosy, tak bude zamestnávať, bude prijímať nových ľudí, bude aj platiť dane, pretože má víziu ďalšieho hospodárskeho rastu. Ale toto je podmienené naozaj tým, do akej miery sa v dnešnej situácii ešte dokáže expandovať. A, bohužiaľ, tá situácia externá je natoľko zlá, že toto je ten základný determinant, ktorý spôsobuje to, že tržby sa prepadávajú. To, že jednoducho tie firmy prepúšťajú. Ako toto je tá základná vec, na ktorú som sa snažil vo svojom príspevku upozorniť. A druhá je tá, že, tak ako som povedal, ten, proste tá modla tej nízkej sadzby dane sa ukázala, že jednoducho ako nefungovala. To asi aj k ostatným kolegom. Ďakujem.
11. schôdza NR SR - 4.deň - A. dopoludnia
Dátum: 2012-11-30
Poslanec: Duchoň, Daniel (SMER - SD)
Druh vystúpenia: Vystúpenie s faktickou poznámkou

86. Ďakujem pekne, ja iba k jednej veci. Spomínali ste tie inteligentné dopravné systémy aj napriek tomu, že viackrát vám boli vaše tvrdenia vyvrátené, tak stále opakujete to isté. Ak sa dobre pamätáte, schvaľovali sme za prvé rámcovú zmluvu. To znamená, jej plnenie môže byť odložené alebo aj rozložené na niekoľko rokov. Ak si pozriete budúcoročný rozpočet, tak čo sa týka inteligentných dopravných systémov, tam nie je ani euro. A po tretie, inteligentné dopravné systémy by sa podstatnou mierou mali financovať z eurofondov. Ďakujem.
11. schôdza NR SR - 4.deň - A. dopoludnia
Dátum: 2012-11-30
Poslanec: Duchoň, Daniel (SMER - SD)
Druh vystúpenia: Vystúpenie s faktickou poznámkou

78. Áno, ďakujem. Ja by som rád poukázal na skutočnosť, že nízka sadzba daní, sa ukázalo, že fungovala, ale iba v období vysokého hospodárskeho rastu. Jasne to dokazujú čísla rastu hrubého domáceho produktu na Slovensku od roku 2004 do roku 2007, kedy bol, najmä teda v roku 2007 bol absolútne najvyšší hospodársky rast na Slovensku od histórie samostatnosti Slovenska. To znamená, že neplatí tá téza, že jednoducho zavedením nízkej sadzby dane automaticky bude vždy za každých okolností dochádzať k vyššiemu výberu daní. Ďakujem.
11. schôdza NR SR - 4.deň - A. dopoludnia
Dátum: 2012-11-30
Poslanec: Duchoň, Daniel (SMER - SD)
Druh vystúpenia: Vystúpenie s faktickou poznámkou

14. Ďakujem pekne. Pán poslanec, váš prejav hodnotím - veľa rozsahu, ale absolútne málo obsahu. Proste plné rôznych demagogických vyhlásení, fráz a iných žvástov. Strašne málo čísel, konkrétnych údajov. Možno jediný, čo sa týkal konkurencieschopnosti. Ale mám tu pred sebou tú správu a to hodnotenie konkurencieschopnosti bolo zamerané na hospodársky rast, nato, ako sme schopní tvoriť nové inovácie, meniť v podstate prostredie z pohľadu toho, že sme doteraz stále výrobná dielňa, meniť na ekonomiku s väčšou pridanou hodnotou. A toto je dlhodobý problém, ktorý sa tu týka nie iba jednej vlády. Po druhé, čo sa týka toho atentátu, ktorý tu veľakrát zdôrazňujete, ja už som vám predtým povedal, že jediný atentát, ktorý ste, bohužiaľ, úspešne vykonali vy, bolo vaše pôsobenie na finančnej správe. Jej dôsledky tu žneme dodnes. Bohužiaľ, negatívne dôsledky, samozrejme. A po tretie, ak sa pozrieme na to, s čím prichádzate konkrétne vy, nedávno váš predstavený návrh, kde ste chceli zdaňovať všetky platobné operácie cez banku, je absolútne nezmyselný. A myslím si, že aj sami ste si uvedomili, aký je to nezmyselný návrh, pretože ste ho veľmi rýchlo stiahli. Ďakujem.
11. schôdza NR SR - 3.deň - B. popoludní
Dátum: 2012-11-29
Poslanec: Duchoň, Daniel (SMER - SD)
Druh vystúpenia: Vystúpenie s faktickou poznámkou

Áno, ďakujem. Pokiaľ sa dobre pamätám, tak ani v programovom vyhlásení vlády, ani nikdy predtým nebola spomenutá progresívna sadzba daní u právnických osôb špeciálne, dovolím si poznamenať, že my sme deklarovali, že chceme, aby sa bohatšie spoločnosti podieľali väčšou mierou na konsolidácii verejných financií, čo sa aj napĺňa tým, že sme zaviedli špeciálne odvod pre regulované spoločnosti, to po prvé, a rovnako osobitný bankový odvod sa rozšíril aj na vklady obyvateľstva. Takže z tohto pohľadu sme naplnili to, čo sme deklarovali aj v programovom vyhlásení vlády. Ďakujem.
11. schôdza NR SR - 3.deň - B. popoludní
Dátum: 2012-11-29
Poslanec: Duchoň, Daniel (SMER - SD)
Druh vystúpenia: Vystúpenie s faktickou poznámkou

Ďakujem. Boli sme svedkami pomerne emotívneho vystúpenia, ale emócie treba vedieť niekedy aj tlmiť. Tam ste porovnávali tie obdobia rokov 2004, 2005. Ale podľa mňa na to, aby sme mohli celkovo vyhodnotiť trendy, ako výber dane teda stúpal, tak by bolo dobré porovnať aj nasledujúce roky, pretože porovnať dva roky je asi dosť málo, pretože podľa mňa ten nárast výberu daní už nebol aj v nasledujúcich rokoch taký masívny, ako bol z tých rokov 2004, 2005. To je prvá poznámka. Čo sa týka toho výpadku na budúci rok, áno, je tu odhadovaný nejaký výpadok na úrovni dnes 250 mil. eur. Treba však povedať, že obrovský výpadok je už aj v tohtoročnom rozpočte, takisto mi dáte za pravdu, ktorý tvorila opozícia. To znamená, že už ani ten rozpočet, ktorý tu dnes máme v tomto roku, tak nie je relevantný. A vidíme, že jeho výpadok, čo sa týka výberu daní, je obrovský. Ďakujem.
11. schôdza NR SR - 3.deň - B. popoludní
Dátum: 2012-11-29
Poslanec: Duchoň, Daniel (SMER - SD)
Druh vystúpenia: Vystúpenie s faktickou poznámkou

Áno, ďakujem. Rovnako by som nadviazal na svojho predrečníka a poukázal by som na tú skutočnosť, že tu konštatujeme, že sú mnohomiliardové úniky na či už daniach z pridanej hodnoty a ďalších. A konečne táto vláda prichádza s mnohými legislatívnymi opatreniami, aby postupne zamedzovala týmto únikom. A vy toto podrobujete kritike. A domnievam sa, že práve aj zákon o obmedzení nakladania s finančnou hotovosťou významnou mierou prispeje k tomu, aby sa eliminovali takéto riziká, pretože veľmi dobre vieme, že mnohé podnikateľské subjekty si fiktívne riešili vzájomné platby cez pokladničné bloky alebo si dotovali pokladňu vo svojej spoločnosti a podobne. Takže ja vítam, že sa postupnými krokmi cestou legislatívnych zmien zamedzuje možnosti v ďalších pokračovaniach v daňových únikoch. Ďakujem.
11. schôdza NR SR - 2.deň - B. popoludní
Dátum: 2012-11-28
Poslanec: Duchoň, Daniel (SMER - SD)
Druh vystúpenia: Vystúpenie s faktickou poznámkou

154. Ďakujem. Pán poslanec, mne sa nie celkom páčilo, že do akej roviny ste to vy postavili. Jednoducho ako keby my sme teraz, ako keby ten hazard tu neexistoval a my ho tu ideme nejakým spôsobom zavádzať alebo ešte viac, propagovať a liberalizovať, ale to tak nie je. Pretože tie úpravy, ktoré sú navrhované v rámci novely zákona, naopak, sprísňujú niektoré podmienky a očakáva sa, že pokles hracích automatov v konečnom dôsledku poklesne. A čo sa týka tej poznámky, ktorú tu mal minister vo vzťahu k prostitúcii, myslím si, že nikto si určite nebude robiť posmech z týchto osôb, pretože naozaj sú obeťou, ale zcela správne poukázala na farizejstvo mnohých ľudí, ktorí jednoducho sa tvária ako keby táto činnosť tu nebola, možno naozaj tam skláňajú hlavu, keď prechádzajú pri tom Slovnafte. A to, že tá prostitúcia tu je, je asi taký istý fakt, ako to, že aj ten hazard tu existuje a bude naďalej existovať. Ďakujem.